b"\n_START_ARTICLE_\nMarxandatge\n_START_PARAGRAPH_\nEl marxandatge, fa refer\xc3\xa8ncia als m\xc3\xa8todes, pr\xc3\xa0ctiques i operacions que es fan en un punt de venda per tal d'augmentar l'atractiu dels productes exposats i afavorir-ne la venda._NEWLINE_Segons el diccionari normatiu, el marxandatge es refereix a la relaci\xc3\xb3 comercial establerta entre un marxant d'art  i un artista per a difondre, promocionar i vendre les obres produ\xc3\xafdes per l'artista. A causa de la influ\xc3\xa8ncia del terme angl\xc3\xa8s merchandising (referent a mercaderia), aquest terme ha adquirit un nou significat._NEWLINE_El marxandatge representa l'aplicaci\xc3\xb3 del m\xc3\xa0rqueting al punt de venda i fa refer\xc3\xa8ncia als estudis i t\xc3\xa8cniques comercials que permeten presentar el producte o servei en les millors condicions al consumidor final. En contraposici\xc3\xb3 amb la presentaci\xc3\xb3 passiva, es realitza una presentaci\xc3\xb3 activa del producte o servei utilitzant una \xc3\xa0mplia varietat de mecanismes que el facin m\xc3\xa9s atractiu, com ara la col\xc2\xb7locaci\xc3\xb3 o la presentaci\xc3\xb3. El marxandatge es recolza generalment en la imatge de marca corporativa del producte o del seu productor, i passa sobretot per l'adopci\xc3\xb3 d'un empaquetatge personalitzat._NEWLINE_Els objectius principals del marxandatge s\xc3\xb3n: cridar l'atenci\xc3\xb3, portar al client fins al producte i facilitar l'acci\xc3\xb3 de compra._NEWLINE__NEWLINE_En el m\xc3\xb3n de l'espectacle i dels mass media, el marxandatge fa refer\xc3\xa8ncia al conjunt d'accions d'explotaci\xc3\xb3 d'una marca o d'algun dels seus elements caracter\xc3\xadstics, com ara els seus logotips, personatges o altres elements. En aquest context, el marxandatge \xc3\xa9s una pr\xc3\xa0ctica de m\xc3\xa0rqueting en la qual la marca o imatge d'un producte o servei s'utilitza per a vendre'n un altre. Aix\xc3\xb2 \xc3\xa9s especialment rellevant en relaci\xc3\xb3 amb pel\xc2\xb7l\xc3\xadcules i amb programes de televisi\xc3\xb3 orientats als infants i adolescents"